b'\n_START_ARTICLE_\nGozdni ekosistem\n_START_SECTION_\nGOZDNI EKOSISTEM\n_START_PARAGRAPH_\nGozdni ekosistem je po doma\xc4\x8de gozd. Je naravni sistem, po naravnih zakonih urejena in povezana celota \xc5\xbeivih organizmov in ne\xc5\xbeivega okolja. Navzven je prepoznaven po poraslosti z gozdnim drevjem._NEWLINE_Gozdni ekosistem nastaja samodejno. V naravni interakciji z dejavniki okolja. Med okoljskimi dejavniki je odlo\xc4\x8dilna klima. Glede na razpolo\xc5\xbeljivo toploto se gozdni ekosistemi v razli\xc4\x8dnih podnebnih pasovih mo\xc4\x8dno razlikujejo. V subpolarnem pasu na severu prevladuje tajga ali iglasti gozd (smreke, bora, macesna), v zmerno toplem pasu me\xc5\xa1ani listopadni gozd zmernega pasu, ob ekvatorju tropski de\xc5\xbeevni gozd..._NEWLINE_Prevladujo\xc4\x8de, pod vplivom klime oblikovan gozdni ekosistem, je klimaksni gozd ali klimaks. Dokler klimatske spremembe bistveno ne spremenijo klimo, je obstoje\xc4\x8da oblika gozda klimaks, najvi\xc5\xa1je razvita razvojna stopnja vegetacije na kopnem. Je zgled neokrnjenega naravnega gozda, kot je na primer pragozd._NEWLINE_Klimaksni gozd je najbolj obstojen in najbolj produktiven proizvajalec biomase med kopenskimi ekosistemi. Trajno ga spreminja in tudi ogro\xc5\xbea, \xc4\x8dlovekova dejavnost, predvsem gospodarjenje z gozdom in druge, za gozd mote\xc4\x8de dejavnosti._NEWLINE_Danes v naravi klimaksni gozd nadome\xc5\xa1\xc4\x8da gospodarski gozd. To je umetno spremenjena oblika naravnega gozda. Spremenjenost gozda se nana\xc5\xa1a na notranje strukture gospodarskega gozda, oziroma na njegovo zgradbo. Glede na stopnjo spremenjenosti, je lahko gozd ohranjen (sonaravni gozd), spremenjen (predruga\xc4\x8dena zgradba gozda), izmenjan (gozdni nasad) ali razgrajen (uni\xc4\x8den gozd)._NEWLINE_Odgovorno, neprofitno gozdarstvo, se venomer prizadeva izbolj\xc5\xa1ati stanje gozda. Sku\xc5\xa1a ga pribli\xc5\xbeati njegovemu potencialnemu, klimaksnemu stanju. Tak\xc5\xa1en je tudi cilj gozdarskega na\xc4\x8drtovanja. Optimalno razvit gozd je namre\xc4\x8d zelo obstojen. V svojem okolju je trajen in maksimalno produktiven. Optimalnemu gozdu podoben, je po na\xc4\x8delih sonaravnosti negovan in ohranjen sonaravni gospodarski gozd. Tak gozd lastniku omogo\xc4\x8da trajne in optimalne donose, oziroma dohodke iz gozda._NEWLINE_V Sloveniji stanje gozda ni optimalno. Izkoristek rasti\xc5\xa1\xc4\x8dnega potenciala je nizek, ker pomeni, da gozdovi ne izrabljajo dovolj, sicer ugodnega naravnega potenciala rasti\xc5\xa1\xc4\x8d. To dejstvo narekuje odlo\xc4\x8dnej\xc5\xa1a prizadevanja za ohranjanje gozda na vi\xc5\xa1jem nivoju.'